Վարչարարության և կառավարման Ֆրանկոֆոնիայի մասնագիտացված հաստատություն

Վարչարարության և կառավարման Ֆրանկոֆոնիայի մասնագիտացված հաստատություն (, ESFAM) (նախկինում՝ Վարչարարության և կառավարման Ֆրանկոֆոնիայի ինստիտուտ ()), Ֆրանկոֆոնիայի համալսարանական գործակալության 3 մասնագիտացված հաստատություններից մեկը, մասնագիտացված է կառավարման ոլորտում բարձրագույն կրթության կազմակերպման գործում։ 

Վարչարարության և կառավարման Ֆրանկոֆոնիայի մասնագիտացված հաստատությունը գործում է 1996 թվականից, գտնվում է Սոֆիայում։ Հաստատության առաքելությունը ֆրանսերենով կառավարման ոլորտի բարձր որակավորման մասնագետների պատրաստումն է՝ առաջին հերթին նպաստելու համար տարածաշրջանի երկրների զարգացմանը (Ալբանիա, Բոսնիա և Հերցեգովինա, Բուլղարիա, Լեհաստան, Խորվաթիա, Հյուսիսային Մակեդոնիա, Հունգարիա, Մոլդովա, Մոնտենեգրո, Չեխիա, Ռումինիա, Սերբիա)։ Հաստատություն կարող են դիմել Կենտրոնական և Արևելյան Եվրոպայի երկրների, ինչպես նաև ֆրանկոֆոն տարածքի այլ երկրների ֆրանսախոս երիտասարդներ։ 

Վարչարարության և կառավարման Ֆրանկոֆոնիայի մասնագիտացված հաստատությունն իրականացնում է բելգիական և ֆրանսիական համալսարանների կողմից հավատարմագրված մագիստրոսական կրթական ծրագրեր՝ շրջանավարտներին շնորհելով համապատասխան կրթական ծրագիրն իրականացնող համալսարանի դիպլոմ։

Պրոֆեսորադասախոսական անձնակազմի մի մասը դիպլոմ շնորհող համալսարաններից է, մյուսը՝ Ֆրանկոֆոնիայի համալսարանական գործակալության անդամ այլ համալսարաններից։ 2020-2021 ուսումնական տարում հաստատությունում դասավանդողների թիվը 86-ն է, որից 52-ը եվրոպական 26 համալսարանների պրոֆեսորներ, դասախոսներ և գիտական աշխատողներ են։

Պատմություն 

Հաստատությունը հիմնադրելու առաջարկը եղել է Բուլղարիայի նախագահ Ժելյու Ժելևինը․ 1994 թվականի դեկտեմբերի 12-ին Փարիզում՝ Ֆրանկոֆոնիայի համալսարաական գործակալության ռեկտոր Միշել Գիուի և Բուլղարիայի մշակույթի նախարար Իվայլո Զնեպոլսկու կողմից ստորագրվել է այն հիմնելու համաձայնագիրը։

Վարչարարության և կառավարման Ֆրանկոֆոնիայի մասնագիտացված հաստատությունը՝ Վարչարարության և կառավարման Ֆրանկոֆոնիայի ինստիտուտ անվամբ, սկսել է գործել 1996 թվականից՝ համագործակցելով Ֆրանսիայի Նանտի համալսարանի հետ և առաջին շրջանավարտներին շնորհելով «Ձեռնարկությունների կառավարում» մասնագիտության դիպլոմ։

2002 թվականի օգոստոսի 28-ին Ֆրանկոֆոնիայի միջազգային կազմակերպության և Բուլղարիայի արտաքին գործերի նախարարության միջև կնքվել է համալսարանի գործունեությանը վերաբերող երկրորդ համաձայնագիրը (Բուլղարիայի խորհրդարանի կողմից վավերացվել է 2003 թվականի հունվարի 22-ին)։

2019 թվականի նոյեմբերի 8-ին Բուլղարիայի խորհրդարանը ընդունել է 2002 թվականի միջազգային համաձայնագրում փոփոխություններ կատարելու մասին օրենք, որով «Վարչարարության և կառավարման Ֆրանկոֆոնիայի ինստիտուտը» վերանվանվել է «Վարչարարության և կառավարման Ֆրանկոֆոնիայի մասնագիտացված հաստատության»։

Ներկայում համալսարանը համագործակցում է Բելգիայի Լիեժի համալսարանի, Ֆրանսիայի Նանտի համալսարանի, Փարիզ 2 Պանթեոն Ասաս համալսարանի, Փարիզ 1 Պանթեոն Սորբոն համալսարանի, Կորսիկայի՝ Պասկալ Պաոլիի անվան համալսարանի հետ և իրականացնում 5 մագիստրոսական կրթական ծրագրեր։

1994 թվականից մինչև 2019-ը ընկած ժամանակահատվածում դիպլոմ է շնորհվել 45 երկրներից եկած ավելի քան 1800 շրջանավարտի։

Մագիստրոսական կրթական ծրագրեր 

Հաստատության կողմից իրականացվող բոլոր մասնագիտությունների համար մագիստրոսական կրթական ծրագրի տևողությունը մեկ տարի է։ Դիմելու նվազագույն պահանջներն են՝ առնվազն 4 տարվա համալսարանական կրթությունը (240 կրեդիտ) և ֆրանսերենի իմացությունը՝ Լեզուների իմացության համաեվրոպական շրջանակի առնվազն B1 մակարդակին համապատասխան։

Տես նաև 
 Ֆրանկոֆոնիայի միջազգային կազմակերպություն
 Ֆրանկոֆոնիայի համալսարանական գործակալություն

Ծանոթագրություններ

Արտաքին հղումներ 
 Վարչարարության և կառավարման Ֆրանկոֆոնիայի մասնագիտացված հաստատության պաշտոնական կայք
 Նանտի համալսարանի պաշտոնական կայք
 Լիեժի համալսարանի պաշտոնական կայք
 Փարիզ 2 Պանթեոն Ասաս համալսարանի պաշտոնական կայք
 Փարիզ 1 Պանթեոն Սորբոն համալսարանի պաշտոնական կայք
 Կորսիկայի՝ Պասկալ Պաոլիի անվան համալսարանի պաշտոնական կայք

Համալսարաններ այբբենական կարգով